## Uredba za provođenje Zakona o konvalidaciji za upravno područje rada, zapošljavanja, mirovinskog i invalidskog osiguranja, doplatka za djecu, socijalne skrbi i zaštite vojnih i civilnih invalida rata

### NN 51/1998 (10.4.1998.), Uredba za provođenje Zakona o konvalidaciji za upravno područje rada, zapošljavanja, mirovinskog i invalidskog osiguranja, doplatka za djecu, socijalne skrbi i zaštite vojnih i civilnih invalida rata

# **VLADA REPUBLIKE HRVATSKE**

**643**

Na temelju članka 3. Zakona o konvalidaciji ("Narodne novine", broj
104/97), Vlada Republike Hrvatske je na sjednici održanoj 9. travnja 1998.
godine, donijela

## **UREDBU**

### **ZA PROVOĐENJE ZAKONA O KONVALIDACIJI ZA UPRAVNO PODRUČJE RADA, ZAPOŠLJAVANJA, MIROVINSKOG I INVALIDSKOG OSIGURANJA, DOPLATKA ZA DJECU, SOCIJALNE SKRBI I ZAŠTITE VOJNIH I CIVILNIH INVALIDA RATA**

OPĆE ODREDBE

Članak 1.

Ovom se Uredbom propisuje postupak ostvarivanja prava iz radnog odnosa,
nezaposlenosti, mirovinskog i invalidskog osiguranja, doplatka za djecu,
socijalne skrbi i zaštite vojnih i civilnih invalida rata, na temelju pojedinačnih
akata i odluka, konvalidiranih temeljem članka 1. Zakona o konvalidaciji,
donijetih ili izdanih od strane raznih tijela ili pravnih osoba koje imaju
javne ovlasti, na područjima Republike Hrvatske koja su bila pod zaštitom
ili upravom Ujedinjenih naroda.

Članak 2.

Zainteresirana stranka ili osoba koja ima pravni interes može podnijeti
zahtjev nadležnom tijelu da donese novi akt kojim se zamjenjuje konvalidirani
akt te utvrdi da su pojedinačni akt i odluka na temelju kojih je ostvarila
neko od prava iz članka 1. ove Uredbe, sukladni ili protivni Ustavu Republike
Hrvatske, Ustavnom zakonu o ljudskim pravima i slobodama i o pravima etničkih
i nacionalnih zajednica ili manjina u Republici Hrvatskoj ili zakonima
Republike Hrvatske.

PRAVA IZ RADNOG ODNOSA

Članak 3.

(1) Osobe zatečene u radnom odnosu na temelju akta iz članka 1. ove
Uredbe, na dan stupanja na snagu Zakona o konvalidaciji, koje imaju ili
sklope ugovor o radu u skladu s propisima Republike Hrvatske, ostvaruju
u kontinuitetu prava iz radnog odnosa utvrđena zakonima, podzakonskim propisima
i kolektivnim ugovorima. Osobe koje ne sklope ugovor o radu imaju prava
po osnovi rada, sukladno odredbama ove Uredbe i drugim propisima.

(2) Radne knjižice izdane od tijela na područjima iz članka 1. ove Uredbe
zamjenjuju se novim radnim knjižicama u skladu s propisima o radnoj knjižici,
a zamijenjena radna knjižica se pohranjuje u županijskom uredu nadležnom
za poslove rada koji je izdao novu radnu knjižicu.

PRAVO PO OSNOVI NEZAPOSLENOSTI

Članak 4.

(1) Na zahtjev nezaposlene osobe kojoj je aktom tijela iz članka 1.
ove Uredbe priznato neko od prava po osnovi nezaposlenosti, nadležna služba
za zapošljavanje donijet će novo rješenje o priznavanju prava, u skladu
s propisima o zapošljavanju Republike Hrvatske.

(2) Zahtjev za donošenje rješenja iz stavka 1. ovoga članka nezaposlena
osoba može podnijeti u roku od 60 dana od dana stupanja na snagu ove Uredbe,
odnosno od dana prijave prebivališta.

(3) Pravo na isplatu novčanih primanja po osnovi nezaposlenosti, kao
i pravo na zdravstveno, mirovinsko i invalidsko osiguranje, priznaje se
od dana podnošenja zahtjeva za donošenje novog rješenja.

(4) Prava iz ovoga članka priznaju se pod uvjetom da osoba koja ostvaruje
pravo ima prebivalište odnosno status trajno nastanjenog stranca u Republici
Hrvatskoj.

PRAVA IZ MIROVINSKOG I INVALIDSKOG OSIGURANJA I DOPLATKA ZA
DJECU

Članak 5.

(1) Osobama u radnom odnosu, odnosno koje su bile u radnom odnosu kod
raznih tijela, pravnih ili fizičkih osoba, fizičkim osobama koje obavljaju
djelatnost samostalnog privrednika ili samostalno obavljaju profesionalnu
djelatnost te individualnim poljoprivrednicima, vrijeme provedeno u radnom
odnosu, odnosno obavljanju djelatnosti, priznaje se u mirovinski staž kao
staž osiguranja, pod uvjetom da su imali status osiguranika evidentiran
u odgovarajućim evidencijama tijela mirovinskog i invalidskog osiguranja
koja su djelovala na područjima iz članka 1. ove Uredbe.

(2) Rješenje o priznatom stažu osiguranja donosi i upisuje u novu radnu
knjižicu nadležni fond mirovinskog i invalidskog osiguranja, na zahtjev
zainteresirane osobe.

(3) Na zahtjev osobe kojoj je aktom tijela iz stavka 1. ovoga članka
priznato određeno pravo iz mirovinskog i invalidskog osiguranja ili pravo
na doplatak za djecu, nadležni fond mirovinskog i invalidskog osiguranja
donijet će novo rješenje o priznatom pravu, u skladu s propisima o mirovinskom
i invalidskom osiguranju Republike Hrvatske.

(4) Zahtjev za donošenje rješenja iz stavaka 2. i 3. ovoga članka zainteresirana
osoba može podnijeti u roku od 30 dana od dana prijave prebivališta, a
najkasnije u roku od 12 mjeseci od dana stupanja na snagu ove Uredbe, s
time da se isplata novčanih primanja priznaje od prvog dana slijedećeg
mjeseca od dana podnošenja zahtjeva.

(5) Prava iz ovoga članka ostvaruju se pod uvjetom da osoba kojoj je
priznato pravo ima prebivalište u Republici Hrvatskoj, odnosno status trajno
nastanjenog stranca u Republici Hrvatskoj. Osobe koje nemaju prebivalište
u Republici Hrvatskoj, ostvarit će pravo iz ovoga članka, sukladno međunarodnim
ugovorima koje Republika Hrvatska zaključi s drugim državama.

PRAVA IZ SOCIJALNE SKRBI

Članak 6.

(1) Korisniku socijalne skrbi kojem je, aktom tijela iz članka 1. ove
Uredbe, priznato određeno pravo ili oblik socijalne skrbi, na njegov zahtjev,
nadležni centar za socijalnu skrb će donijeti novo rješenje o priznavanju
prava, u skladu s propisima o socijalnoj skrbi Republike Hrvatske.

(2) Zahtjev za donošenje rješenja iz stavka 1. ovoga članka korisnik
može podnijeti u roku 6 mjeseci od dana stupanja na snagu ove Uredbe, a
pravo na isplatu novčanih primanja priznaje se od dana podnošenja zahtjeva.

(3) Prava iz stavka 1. ovoga članka priznaju se pod uvjetom da korisnik
ima hrvatsko državljanstvo, prebivalište ili nastanjenje, odnosno status
trajno nastanjenog stranca u Republici Hrvatskoj.

(4) U predmetima o obiteljsko-pravnoj zaštiti i kazneno-pravnoj zaštiti
zainteresirana osoba mora dokazati svojstvo stranke u postupku, sukladno
propisima o općem upravnom postupku.

(5) Zahtjev za donošenje novog rješenja u predmetima iz stavka 4. ovoga
članka zainteresirana osoba može podnijeti u roku od 60 dana od dana stupanja
na snagu ove Uredbe, odnosno od dana prijave prebivališta.

PRAVA IZ ZAŠTITE VOJNIH I CIVILNIH INVALIDA RATA

Članak 7.

(1) Na zahtjev korisnika kojem je aktom iz članka 1. ove Uredbe, priznato
određeno pravo kao ratnom ili mirnodopskom vojnom invalidu, civilnom invalidu
rata, te članu njihovih obitelji, nadležni županijski ured za poslove rada
i socijalne skrbi donijet će novo rješenje o navedenim pravima u skladu
s propisima o zaštiti vojnih i civilnih invalida rata Republike Hrvatske.

(2) Zahtjev za donošenje novog rješenja iz stavka 1. ovoga članka može
podnijeti osoba koja ima hrvatsko državljanstvo i prebivalište u Republici
Hrvatskoj, u roku 6 mjeseci od dana stupanja na snagu ove Uredbe.

(3) Pravo na isplatu odgovarajućih novčanih primanja temeljem novog
rješenja o pravu, priznaje se od prvog dana slijedećeg mjeseca od dana
podnošenja zahtjeva.

ZAVRŠNE ODREDBE

Članak 8.

Prava utvrđena ovom Uredbom utvrđuju se na temelju činjeničnog stanja
utvrđenog prigodom nastanka konvalidiranog akta, očevidnika i upisnika
tijela koje je donijelo akt, te drugih pismenih dokaznih sredstava, kao
i izjava svjedoka.

Članak 9.

Prava iz ove Uredbe ostvaruju se u postupcima propisanim važećim propisima
za područja utvrđena ovom Uredbom.

Članak 10.

Ova Uredba stupa na snagu danom objave u "Narodnim novinama".

Klasa: 016-01/97-02/05
Urbroj: 5030107-98-9
Zagreb, 9. travnja 1998.

Predsjednik
**mr. Zlatko Mateša,** v. r.

Uredba, NN 51/1998-643